GiliGold/VAD_KnessetCorpus huggingface dataset:
תנ"צ ענת שפי: אפילו שהאחריות לאבטחת אישים שהוגדרו כאישים מאובטחים היא על השב"כ, אבטחת נשיא בית המשפט העליון היא בידי משמר בתי המשפט ואף אחד לא חושב שזה פיצול אחריות שאי אפשר לחיות איתו.
יוסי כץ: עליי מקובלת הגישה הזאת, במיוחד לאור הניסוח הזה.
תומר רוזנר: המבנה אומר שכדי שחבר הכנסת יקבל אבטחה, מתקבלת חוות דעת מקצין מוסמך.
תומר רוזנר: זו לא אבטחה אוטומטית לכל חברי הכנסת, אלא זה תלוי איום.
יוסי כץ: לא מדובר בחוות דעת.
יוסי כץ: זה כפי שקבע קצין מוסמך בכתב.
יוסי כץ: בסעיף קטן (ג) נאמר: לא יוטלו פעולות אבטחה – הכוונה לקצין הכנסת, כי הוא המטיל – ולא יסופקו או יותקנו אמצעי מיגון אלא לאחר שקצין מוסמך הודיע בכתב.
יוסי כץ: בהודעה כאמור יפורטו מהותם ואופן ביצוען של פעולות האבטחה.
יוסי כץ: זה מאוד ברור.
יוסי כץ: אפילו נותנים לקצין הכנסת סמכות לבקש עיון חוזר בפני ראש אגף המבצעים במשטרת ישראל.
תומר רוזנר: זה המבנה מבחינת האבטחה לחבר הכנסת.
תומר רוזנר: שאלה נוספת שבה תצטרכו להחליט היא השאלה אם מתן האבטחה לחבר הכנסת יהיה תלוי בהסכמתו של חבר הכנסת או לא.
תומר רוזנר: זאת שאלה כבדה שצריכים לקבל החלטה לגביה.
תומר רוזנר: הנושא הבא הוא נושא התקציב.
תומר רוזנר: נאמר שזה כפוף לתקציב, אבל זה מעורר בעיות לא פשוטות, כי הכנסת נותנת פה התערבות לרשות המבצעת.
יוסי כץ: מה קורה לגבי רשימת האנשים המאובטחים על ידי השב"כ, כאשר שר אומר שהוא לא רוצה ליווי?
דני גבע: יש טיוטה לתיקון החלטה שמתייחסת באופן מפורט לתיאור המצב מה קורה מבחינת האחריות והמחויבות של אישיות מאובטחת כאשר היא מסרבת למלא אחר ההנחיות.
דני גבע: העיקרון שנקבע שם, וזה על דעת היועץ המשפטי לממשלה, שהוא זה שניסח את הסעיפים האלה – סעיפים 10 ו-11 והתיקון להחלטה.
דני גבע: היועץ המשפטי לממשלה קובע חד משמעית שאישיות מאובטחת, בהקשר של אבטחת אישים, אינה רשאית שלא למלא אחר הנחיות האבטחה.
דני גבע: היא מחויבת בזה מתוקף היותה איש ציבור ולכן היא לא רשאית לסרב ושלא למלא את הנחיות של היחידה.
תנ"צ ענת שפי: זה באמת יכול להביא גם עד כדי פיטוריו.
דני גבע: יש עכשיו התפתחות נוספת לגבי מה עושים כאשר האישיות המאובטחת מסרבת בכל תוקף.
דני גבע: יש מקרים שזה סירוב מקרי כזה או אחר, אבל יש מקרים שאישיות מאובטחת מסרבת באופן קבוע, חוזר ונשנה ושיטתי למלא אחר כל ההנחיות.
דני גבע: במקרה כזה, בהצעת התיקון להחלטת הממשלה נכתב שראש הממשלה יהיה רשאי לשקול את פיטוריה של האישיות.
דני גבע: זה לא יכול לחול על חברי הכנסת.
יוסי כץ: לגבי התקציב – מה קורה עם משרדי ממשלה שאתם מנחיתים עליהם הוראה מסוימת.
יוסי כץ: מי ממן את זה?
ש': המשרד הנוגע בדבר אחראי וזה בא מתקציבו.
יוסי כץ: לפי ההצעה הזאת מדברים על חבר כנסת, למעט שר וסגן שר.
יוסי כץ: מי מטפל בסגני שרים?
תנ"צ מרדכי נחמני: הם מטופלים על ידינו, כמו חברי הכנסת.
יוסי כץ: בעצם אתה רוצה לומר שסגן השר הוא לא שר שנמצא ברשימת המאובטחים והוא גם לא חבר הכנסת ברשימה שלנו.
יוסי כץ: אם כך, מה המעמד שלו?
תנ"צ מרדכי נחמני: הוא כמו מנכ"ל מאוים או כמו חבר כנסת.
תנ"צ מרדכי נחמני: הוא מקבל את האבטחה מהמשרד שאליו הוא שייך, על פי הנחיות המשטרה.
רחל גוטליב: לדעתי הנושא של סירוב לקבל אבטחה לא צריך להיות בחוק.
יוסי כץ: יש מישהו שמתנגד לניסוח הזה?
אברהם בורג: כן.
ש': אנחנו לא מתנגדים, אלא רוצים להוסיף.
אברהם בורג: אני לא רוצה לפתוח עכשיו את כל הדיונים הקודמים שהיו לנו.
אברהם בורג: אני חושב שמדובר כאן באבסורד של אובססיה ביטחונית, מעבר לכל דבר אפשרי.
אברהם בורג: אני רוצה להתייחס למספר דברים.
אברהם בורג: הדבר הראשון הוא הדרך שבה העסק הזה אמור להתבצע.
אברהם בורג: הנוהל כפי שהוא מוצע בסעיף 17 הוא כזה: השוטר האחראי, מה שנקרא הקצין המוסמך, צריך להחליט שיש סכנה כזאת או אחרת, הוא מפרט את המהות ואופן הביצוע של פעולות האבטחה, מהותם של אמצעי המיגון ואופן התקנתם וכו'.
אברהם בורג: הוא דורש איזושהי דרישה ומכאן ואילך אנחנו צריכים למלא את זה באיזושהי דרך.
אברהם בורג: נניח שאני הקצין המוסמך וקיבלתי התרעה על חבר כנסת פלוני אלמוני.
אברהם בורג: אתם לא יודעים איזה חוברת אני אוציא – כזאת עבה.
אברהם בורג: אני לא רק אכסה את כל הישבן שלי, אלא של כל הדורות הבאים אחריי.
אברהם בורג: אני למשל אדרוש שהמאבטח שצריך לאבטח את האישיות המאובטחת יצטרך לעבור "קורס אחיד".
אברהם בורג: זה סביר, נכון?
תנ"צ מרדכי נחמני: זה כתוב.
תנ"צ מרדכי נחמני: התקן הזה קבוע.
אברהם בורג: תנ"צ נחמני, אתם דרשתם קורס אחיד.
אברהם בורג: כמה זמן ההכשרה?
תנ"צ מרדכי נחמני: חודשיים.
אברהם בורג: ספק גדול אם בספרים העבים שישימו על השולחן אפשר יהיה ליישם את מה שרוצים מאתנו.
אברהם בורג: כולם יהיו מרוצים, אבל זה אומר בפועל שבדרישות שידרשו מהכנסת לבצע צריך להקים בכנסת יחידה לאבטחת אישים.
אברהם בורג: צריך מטה, צריך מבצעים וצריך אנשים שמוכנים לזה, רשת קשר וכו'.
אברהם בורג: זה לא עסק פשוט.
אברהם בורג: הסמכות המעורבת – איזה אידיאולוגיה נפלאה, אין דבר כזה סמכות מעורבת – מביאה לשאלה אם יש בסופו של דבר תקלה, מי הולך לכלא.
אברהם בורג: אני אומר לכם שוב ושוב, שאתה, חבר הכנסת כץ, הולך להטיל עול של עשרות מיליונים על תקציב הציבור לטובת אופרציה שלא מסוגלת למלא את תפקידה.
אברהם בורג: המשטרה תערים עליך הר שהם לא דורשים מעצמם ואתה לא תוכל בסופו של דבר להביא את הסחורה הזאת, כי אין לך את הכוח הזה בתוך הכוחות הנוכחיים, אבל את נפשך הצלת, עשית חוק יפה.
אברהם בורג: אם שואלים אותי, זאת פשוט פארסה ובריחה מאחריות – המשטרה בורחת מאחריות, אתה, יוסי כץ, בורח מאחריות והשב"כ בכלל לא במשחק.
יוסי כץ: תודה רבה על המחמאות, אדוני יושב ראש הכנסת.
אברהם בורג: זאת האמת.
יוסי כץ: אני לא אענה לך באותה לשון.
תנ"צ מרדכי נחמני: תשאל את קצין הכנסת על מה דובר.
תנ"צ מרדכי נחמני: אנחנו הרי מנהלים את האבטחה הזאת לא מאתמול ולא משלשום ומה שתיאר כאן יושב ראש הכנסת לא קיים לא בספרים האלה ולא בספרי החלומות.
תנ"צ מרדכי נחמני: אנחנו מנהלים את העניין הזה ביום-יום ופשוט הופתעתי ממה שנאמר.
אברהם בורג: דרשתם קורס אחיד או לא?
אברהם בורג: דרשתם נהג צמוד לכל אישיות מאובטחת?
יוסי כץ: סגן השר גדעון עזרא סיפר שהוא מאובטח על ידי שומר חוץ.
יוסי כץ: שאלתי היא מהי ההכשרה המקצועית המתאימה שדרשתם בתחום האבטחה ובתחום הסמכויות שמסורות לאותו שומר חוץ?
תנ"צ מרדכי נחמני: אנחנו דרשנו רמה של מאבטח מסוים.
תנ"צ מרדכי נחמני: כשיצאנו לשוק ובדקנו בחברות האבטחה ונאמר לנו שאין רמה כזאת, בחנו מה יש ואמרנו שזה מה שנאשר.
תנ"צ מרדכי נחמני: אנחנו לא כופים איזשהו עניין שאי אפשר לעמוד בו.
תנ"צ מרדכי נחמני: אנחנו גם לא דורשים מקצין הכנסת להכשיר את המאבטחים, כי יש חברות שמירה ואבטחה שמכשירות.
תנ"צ מרדכי נחמני: לכן אותה רמה שקיימת בשוק היא הרמה הדרושה.
יוסי כץ: יהיה הבדל בין מאבטח של חברי כנסת לבין סתם עובד בחברת אבטחה שמבצע מטלות אחרות?
תנ"צ מרדכי נחמני: כל אישיות שאנחנו מנחים לאבטח תאובטח על ידי מאבטחים באותה רמה, גם מנכ"ל של חברה או ראש עיר.
יוסי כץ: אני מסתפק בתשובה הזאת.
ש': הפתרונות שהוצגו על ידי יושב ראש הכנסת הם פתרונות של שעת חירום, של מצב בעייתי שנוצר.
ש': להכשיר מאבטח אישים בשב"כ לוקח כשנה וחצי.
ש': זה לא אופרציה פשוטה.
ש': התקן שקבע תנ"צ נחמני הוא תקן סביר – קורס אחיד – ואפשר גם קורס אחיד מינוס.
ש': כשמדברים על חברות אבטחה פרטיות שלא מאבטחים אישים, זה תקן של מאבטחי מתקן וזה משהו אחר לגמרי.
ש': התקן שנקבע הוא סביר ואין כאן לדעתי שום כיסוי תחת.
ש': יש ספרי תקן שאפשר לבדוק אותם עם עין ציבורית ביקורתית.
ש': נקודת המוצא לפיה יטילו על הגופים המאובטחים אין סוף מטלות, אינה נכונה.
אברהם בורג: האם רמת האבטחה לאביגדור ליברמן עלתה ברמה שלה מאז כשהוא היה מאובטח כשר לעומת היום שהוא מאובטח כחבר כנסת?
ש': היא ירדה.
אברהם בורג: לא, היא עלתה.
ש': היא ירדה בהרבה.
ש': הוא היה מאובטח על ידי שני מאבטחי אישים.
אברהם בורג: אני מתכוון מבחינת האבטחה שהמשטרה דורשת.
תנ"צ מרדכי נחמני: היא ירדה בהרבה.
אברהם בורג: חבר הכנסת כץ, קיבלת תשובה לזה שאין לך אבטחה אחידה.
יוסי כץ: הוא אומר שהאבטחה היא כמו האבטחה של אלה שהם ברמה שלו – מנכ"ל מאוים, סגן שר מאוים וכו'.
יוסי כץ: תנ"צ נחמני, האם אתם תעשו אבחנה מבחינת רמת האבטחה בין חבר כנסת מאוים לבין חבר כנסת שיש ודאות קרובה וסבירה שינסו להתנקש בחייו?
תנ"צ מרדכי נחמני: בוודאי.
תנ"צ מרדכי נחמני: בהערכות המצב האלה יושב איתי קצין הכנסת ואנחנו דנים בכל מקרה – שמים את כל חומר המודיעין, מה שיש לנו, לשב"כ ולכל הגורמים, וביחד אנחנו קובעים מה תהיה רמת האבטחה.
תנ"צ מרדכי נחמני: כאשר יש ודאות גבוהה, תהיה אבטחה בבית, תהיה אבטחה צמודה, יהיה קשר, יהיה איתוראן וכל מה שצריך.
תנ"צ מרדכי נחמני: כשזה לא ברמת ודאות גבוהה, האבטחה תהיה בהתאם.
יוסי כץ: יהיה גם שיתוף פעולה של המשטרה המקומית?
תנ"צ מרדכי נחמני: יש גם סיורים של ניידות שמבקרות בבית – ביקורות חבלן וכו'.
דני גבע: ההגדרה ל"מתחם נוסף" כפי שמופיעה פה אומרת בעצם שהחוק הזה לא חל על יושב ראש האופוזיציה ויושב ראש הכנסת, משום שהיא מוציאה את מי שנחשב כאישיות מאובטחת.
דני גבע: לגביהם בעצם נתקלנו בבעיה, שהיא אולי אחת הסיבות שניסחו בכלל את הצעת החוק הזאת, ששירות ביטחון כללי שאמור לתת את ההנחיות המקצועיות לאבטחת אישיות מאובטחת במעון ובלשכה אמר שהכנסת לא מוסמכת לבצע הנחיות כאלה מחוץ למתחם הכנסת.
דני גבע: לכן, אם לא נכלול אותם ולא נכלול את האפשרות לכלול את המעון והלשכה כמקום שבו הכנסת רשאית להפעיל מאבטחים, לא עשינו כלום מבחינתנו.
יוסי כץ: מה התפקיד של הכנסת בהקשר הזה?
יוסי כץ: אני מבין שהאבטחה הצמודה היא של השב"כ.
יוסי כץ: מי מאבטח בבית?
ש': האחריות הביצועית לאבטחת המעון או הלשכה – הביצועית ולא הכוללת – היא של קצין הכנסת או של הגוף המאובטח.
יוסי כץ: אני רוצה לתרגם את זה לשפת המעשה.
יוסי כץ: אתם מאבטחים שר בממשלה וזו האחריות שלהם.
ש': זו אחריות כוללת.
יוסי כץ: מה קורה בבית?
ש': בבית האחריות הכוללת היא שלי, אבל אני מנחה את קב"ט המשרד הרלוונטי להכניס אמצעים מסוימים, לשים זקיף מסוים על פי תקן מסוים, לטפל בדברי דואר ובחבילות על פי התקן שנקבע.
יוסי כץ: האחריות לעשות את הדברים האלה היא על קב"ט המשרד.
ש': יש לו אחריות ביצועית ואני עושה על כך בקרה.
יוסי כץ: הקב"ט של המשרד מבצע את הזמנת חברת האבטחה.
יוסי כץ: למשל, אצל אפרים סנה בבית היתה חברת אבטחה פרטית.
יוסי כץ: דרך אגב, בעקבות מה שקרה שם היתה התייחסות לחברת האבטחה שביצעה את זה?
ש': הזקיף בדה את הסיפור.
אברהם בורג: אבל הוא עמד בתקן.
ש': אני יכול להביא דוגמאות על מאבטחים שעמדו בתקן.
ש': בכל מקום יש תקלות, גם בגוף הכי מוצלח.
תנ"צ מרדכי נחמני: מה שכתוב בהצעת החוק זה המצב הנוהג היום.
יוסי כץ: איזה סעיף צריך להיות כדי להסמיך את קצין הכנסת לשכור את המאבטח בדירתו של יושב ראש האופוזיציה או יושב ראש הכנסת?
תנ"צ ענת שפי: צריך להוריד את המילה "למעט".
דני גבע: צריך לכלול בהגדרה הזאת את יושב ראש הכנסת ואת יושב ראש האופוזיציה ואז הם כלולים בתוך החוק.
דני גבע: הם אישיות מאובטחת ולכן זה לא חל עליהם.
רחל גוטליב: לכן, אם תוריד את המילה "למעט", העניין מסודר.
רחל גוטליב: באופן כזה רק שר וסגן שר לא יהיו בתחולה.
יוסי כץ: כדי לפשט את העניין הייתי משאיר את הסעיף כמו שהוא, אבל בסוף הייתי כותב סעיף נוסף:
יוסי כץ: למרות האמור לעיל - - -
דני גבע: אם הוועדה תאשר עקרונית את העניין הזה, אנחנו כבר נמצא את הניסוח המתאים.
יצחק שד"ר: אני רוצה להוסיף – כאשר מתקנים לגבי יושב ראש הכנסת ולגבי יושב ראש האופוזיציה, אני חושב שצריך להכניס את הסעיף שהוכנס לגבי חברי הכנסת ולהגביל את זה למסגרת התקציב.
יוסי כץ: מי משלם היום את אבטחת ראש האופוזיציה ויושב ראש הכנסת?
אברהם בורג: הכנסת.
יצחק שד"ר: אותם עקרונות ואותו היגיון שאומר שיש מגבלת תקציב, צריך לחול גם לגבי שני האישים הללו.
יוסי כץ: ההערות מקובלות עליי ואני מבקש מהיועץ המשפטי לדאוג שהן תהיינה כלולות בהצעת החוק.
דני גבע: צריך שגם בהגדרה של "המתחם הנוסף" יהיו כלולים המעון והלשכה של יושב ראש הכנסת ויושב ראש האופוזיציה.
יוסי כץ: סיכמנו שאנחנו לא משנים את הגדרת "מתחם נוסף", אלא מקנים סמכות מפורשת בנושא הזה.
רחל גוטליב: ההסדר של סעיף 12ב יחול גם לגבי יושב ראש הכנסת ויושב ראש האופוזיציה.
יוסי כץ: אני לא יודע אם כל 12ב צריך לחול.
יוסי כץ: אני מבקש שתבדקו את זה.
דני גבע: צריך לעשות התאמות.
יוסי כץ: צריך לעגן בחקיקה את הסמכויות של קצין הכנסת לבצע את הפעולות בהתאם להנחיות הגורמים המוסמכים.
יוסי כץ: ההערה השלישית היא לגבי התקציב – צריך לקבוע מסגרת תקציבית, כדי שיהיה ברור שביצוע כל הפעולות כפופות למסגרת תקציבית.
יוסי כץ: צריך שיהיה ברור שהמגבלות התקציביות הן גם לגבי יושב ראש הקואליציה ויושב ראש הכנסת.
יוסי כץ: אם תבואו לכנסת עם דרישות מוגזמות, יכול להיות שאי אפשר יהיה להיעתר לכך.
דני גבע: בהתאם לקביעה הזאת צריך לעשות התאמות מסוימות.
דני גבע: למשל, הקצין המוסמך מטעם המשטרה לא הוא שייתן הנחיות לגבי מעון ולשכה, אלא קצין השב"כ.
דני גבע: צריך לעשות התאמות בהתאם לעיקרון שנקבע.
יוסי כץ: בכפוף לכך, מי בעד אישור הצעת החוק בקריאה ראשונה?
יוסי כץ: בעד – 1 נגד - אין
החלטה: - - - - - -
יוסי כץ: נתחיל עם המיזוגים.
יוסי כץ: הצעת חוק הביטוח הלאומי (תיקון - שלילת זכויות ממבצע פעולות איבה) – אישרנו לשלב את הדיון בכמה הצעות חוק בשם זה.
יוסי כץ: לצערי- כותב חבר הכנסת דוד טל - נשמטה ממכתבי בטעות הבקשה לדיון משולב גם בהצעת חוק זהה בעיקרה של חבר הכנסת אברהם הירשזון.
יוסי כץ: אני מבקש לאשר לצרף גם את הצעת חוק זו לדיון המשולב.
יוסי כץ: מי בעד ומי נגד?
יוסי כץ: בעד ההצעה - רוב נגד - אין ההצעה לשלב את הדיון בהצעת חוק הביטוח הלאומי (תיקון – שלילת זכויות ממבצע פעולות איבה), התשס"ב-2002, נתקבלה.
יוסי כץ: העברת הצעת חוק צער בעלי חיים (הגנה על בעלי חיים) (תיקון – השתתפות של חיות במופעים והגנה על חיות הבר), התש"ס-1999, מוועדת העבודה, הרווחה והבריאות לוועדת החינוך והתרבות
יוסי כץ: יש כאן בקשה להעברה מוועדה לוועדה.
יוסי כץ: הצעת חוק צער בעלי חיים (הגנה על בעלי חיים) (תיקון - השתתפות של חיות במופעים להגנה על חיות הבר) הועברה לוועדת העבודה, הרווחה והבריאות, אבל מקומה - אומר חבר הכנסת אורלב - הוא בוועדת החינוך והתרבות.
יוסי כץ: הוא משתמש בדוגמאות שהיו, ולפי סעיף 116(א) לתקנון הוא מבקש שזה יעבור לוועדת החינוך.
יוסי כץ: ועדת העבודה מודיעה שהיא מסכימה.
יוסי כץ: אי לכך הצעת החוק תועבר לוועדת החינוך.
יוסי כץ: בעד ההצעה - רוב נגד - נגד ההצעה להעביר את הצעת חוק צער בעלי חיים (הגנה על בעלי חיים) (תיקון - השתתפות של חיות במופעים והגנה על חיות הבר), מוועדת העבודה, הרווחה והבריאות לוועדת החינוך והתרבות נתקבלה.
יוסי כץ: בהזדמנות זו אני רוצה לברך את היועצת המשפטית שלנו, עו"ד ארבל אסטרחן, שחזרה מהשתלמות בחו"ל.
יוסי כץ: האם את יכולה לפרט בקצרה מה היה נושא ההשתלמות?
ארבל אסטרחן: זאת היתה השתלמות בין-לאומית בנושא של חקיקה בניו-אורלינס, ארצות הברית.
ארבל אסטרחן: השתתפו כשישים עורכי-דין מכל העולם - מהמזרח הרחוק, מאפריקה וכל מיני מדינות - אנשים שעובדים בפרלמנטים או עוסקים בחקיקה במשרדים שונים או בחקיקת משנה.
ארבל אסטרחן: ההרצאות ניתנו בעיקר על-ידי פרופסורים ואחראים על חקיקה בארצות-הברית ובקנדה.
יוסי כץ: האם יש איזושהי מסקנה?
ארבל אסטרחן: בארצות-הברית יש היום מחשבה מאוד רבה על הנושא של חקיקה בשפה פשוטה ומובנת.
ארבל אסטרחן: משקיעים בזה כתיבה ומחשבה.
ארבל אסטרחן: חלק מהדברים לא יכולים להיות רלוונטיים לנו, כי זה בלי התייחסות לזכר ונקבה מבחינת השפה, שאלו דברים שהעברית לא יכולה לאפשר.
ארבל אסטרחן: אבל הרעיונות שמאחורי זה בהחלט טובים.
יוסי כץ: אנחנו נשמע בוודאי פירוט.
יוסי כץ: אני הייתי מבקש, אם אתה יכולה, להכין דיווח בכתב.
אנה שניידר: את זה היא חייבת בכל מקרה.
סגן מזכיר הכנסת דוד לב: כשוועדת הדרכה מאשרת נסיעה של עובד כנסת, מבקשים ממנו לאחר מכן דו"ח.
סגן מזכיר הכנסת דוד לב: פטור מחובת הנחה
יוסי כץ: הצעת חוק שירות ביטחון (שירות מילואים) (הוראת שעה), התשס"ב-2002, עברה בקריאה ראשונה, והיום היא תובא להכנה לקריאה שנייה ושלישית בוועדת החוץ והביטחון בשעה 12:00.
יוסי כץ: מאחר שוועדת הכנסת לא תתכנס לאחר מכן, אתם מתבקשים לפטור אותה מחובת הנחה כדי שאפשר יהיה לדון בה ולהצביע במליאה אחר הצהריים.
יוסי כץ: גברתי היועצת המשפטית, האם אפשר להצביע עכשיו?
אנה שניידר: לעניין הזה לא צריך תשעה חברים קבועים בוועדה, כי אנחנו מדברים על סעיף 125 לתקנון שלא תוקן והוא אומר כך: "קריאה שנייה תיערך למחרת ההנחה על שולחן הכנסת או באחת הישיבות שלאחר מכן, זולת אם החליטה ועדת הכנסת להתיר את הקריאה ביום ההנחה".
אנה שניידר: אז אתם פועלים לפי הסעיף הזה.
יוסי כץ: מה אומרת ההצעה הזאת?
מירי פרנקל-שור: זה הארכת מספר ימי המילואים בשנה ב-7 ימים לעומת מה שקבוע היום, ובנוסף לזה ביטול ההבחנה בין שירות מבצעי לאימונים.
מירי פרנקל-שור: היום ניתן לקרוא לחיילי מילואים ל-25 ימי תעסוקה מבצעית ו-5 ימי אימונים.
מירי פרנקל-שור: הצבא מבקש לבטל את ההבחנה הזאת למשך שנה על מנת לצבא תהיה יותר גמישות בקריאה למילואים.
יוסי כץ: האם ההצעה הזו עברה בקריאה ראשונה בהסכמה מלאה?
מירי פרנקל-שור: ההצעה הזו עברה במליאה ביום שלישי בערב.
מירי פרנקל-שור: הציגה את זה סגנית שר הביטחון דליה רבין, וביום רביעי נערכה ההצבעה.
אריה האן: זה עבר ברוב גדול.
יוסי כץ: מי בעד השחרור מחובת הנחה ומי נגד?
יוסי כץ: בעד ההצעה - רוב נגד - אין ההצעה לפטור מחובת הנחה את הצעת חוק שירות ביטחון (שירות מילואים) (הוראת שעה), התשס"ב-2002, נתקבלה.
יוסי כץ: הקמת צוותים לדיון בנושא מדד הכנסת
יוסי כץ: הנושא האחרון - מדד הכנסת.
יוסי כץ: חברי הכנסת, בשנה שעברה נערך סקר על מדד הכנסת באחריות הממ"מ, סקר מאוד מפורט שלא נחזור עכשיו על הממצאים שלו כי דנו בהם באריכות רבה, תחילה במסיבת העיתונאים שערך יו"ר הכנסת בהשתתפותי הצנועה, ואחר כך בדיוני הוועדה ובשיחות שקיימנו עם גורמי חוץ שהופיעו בוועדה.
יוסי כץ: הרעיון המרכזי הוא שתדמית הכנסת היא בשפל המדרגה ובירידה מתמדת מזה שנים ארוכות.
יוסי כץ: הדבר נובע מסיבות רבות.
יוסי כץ: המחקר הראה שיש לכך גורמים רבים, בין היתר הסקר גילה גם בורות מוחלטת של הציבור שלא מבחין בין כנסת לבין ממשלה, בין הרשות המבצעת לרשות המחוקקת.
יוסי כץ: בימים שבהם ממשלות קמות ונופלות במהירות, שרים של היום הם מחר חברי-כנסת, חברי-כנסת של מחר הם מחרתיים שרים, אנשים די מתבלבלים.
יוסי כץ: זה נוגע לעבודת הכנסת שלפעמים יש בה דברים שהצופה מן הצד לא מבין, שנוגעים לתקנון הכנסת.
יוסי כץ: יש דברים שנוגעים לחינוך של הציבור, שפשוט אין לו מושג מה קורה בכנסת, הוא לא מעורב מספיק.
יוסי כץ: אמנם יש כמה תלמידים שמגיעים הנה וכמה משלחות - ונעשית עבודה טובה ביחידה לדמוקרטיה - אבל זה עדיין לא מספיק.
יוסי כץ: יש הרבה אנשים בגילאים מתקדמים שאומרים לי "אני פעם ראשונה בכנסת".
יוסי כץ: אין ספק שצריך להגביר את המודעות של חינוך הציבור לדמוקרטיה, גם במערכת החינוך לאורך כל הדרך וגם אחרי כן - בצבא, באוניברסיטאות ובכל מקום אחר.
מרינה סולודקין: האם יש בסקר סעיף הסתה נגד הכנסת בכלי התקשורת?
מרינה סולודקין: צריך לטפל בזה.
יוסי כץ: הסעיף השלישי הוא נושא התקשורת, איך מציגה התקשורת את הכנסת.
יוסי כץ: אנחנו נתנו לזה דוגמאות אין-ספור.
יוסי כץ: הדוגמא האחרונה - העברנו פה בקריאה ראשונה, בניגוד לדעתו של יו"ר הכנסת, את הצעת חוק משכן הכנסת ורחבתו (סמכויות משמר הכנסת וסדרניה).
יוסי כץ: כל חברי ועדת המשנה היו בדעה שצריך להעביר את החוק הזה ולעשות סדר בנושא, והנה בא מישהו והדליף שזה עולה 40 מיליון שקלים.
יוסי כץ: לא דובים ולא יער, זו פשוט הדלפה זדונית ומגמתית.
יוסי כץ: הלכתי לחשב הכנסת ושאלתי אותו מאיפה בא הסכום של 40 מיליון, הוא אמר לי שזה בהנחה שמחצית מחברי-הכנסת ידרשו ויקבלו אבטחה.
יוסי כץ: מי אמר את זה?
יוסי כץ: התקציב שאושר הוא 7 מיליון לשנה, התקציב שנוצר הוא 1.5 מיליון לכל חברי הכנסת בחצי השנה האחרונה ומיליון ליו"ר הכנסת וליו"ר האופוזיציה, שבכלל לא אנחנו אחראים לזה אלא היחידה לאבטחת אישים.
מרינה סולודקין: אני נולדתי וגדלתי במדינה שבה דמוקרטיה היתה מילת גנאי, כל הזמן בעיתונות היו התקפות על הפרלמנטריזם המערבי.
מרינה סולודקין: הגעתי לכאן ואני רואה איזה כלי מפואר היא הדמוקרטיה המערבית, אבל עוד פעם אני רואה התקפות בלי סוף.
מרינה סולודקין: אני חושבת שאנחנו לא שמים לב שהמתקיפים הם גורמים שהם בעד מהפכות - מהפכה צבאית או מהפכה אוליגרכית.
מרינה סולודקין: זה מאוד-מאוד מסוכן.
יוסי כץ: הנושא השלישי הוא באמת היחס של התקשורת, איך אנחנו מצליחים לשפר את התדמית שלנו בתקשורת.
יוסי כץ: הכוונה המרכזית היא לערב גם את עובדי הכנסת העוסקים ומתמחים בכל אחד מהנושאים, גם גורמים חיצוניים - משרדי יחסי ציבור, אנשי תקשורת, כולל אנשי תקשורת שמכסים את הכנסת; שיגידו לנו מה הם חושבים שצריך לעשות כדי לשפר את תדמית הכנסת.
יוסי כץ: חברת הכנסת סולודקין, את שייכת למפלגה של העלייה מרוסיה.
יוסי כץ: לחברי הכנסת העולים קשה להם להתבטא בעברית וזה פוגע בתדמיתם, הציבור לא מודע ליכולות שלהם ולכושר הנאום שלהם ברוסית ובאנגלית.
מרינה סולודקין: בעיתונות הרוסית אנחנו מסבירים כל יום מה אנחנו עושים כאן ואלו מגבלות יש לנו מול הממשלה.
מרינה סולודקין: צריך לקחת את השיטות שלנו ולהשתמש בהן.
יוסי כץ: אי לכך אנחנו רוצים להציע הקמת צוותים שבראשם יעמדו חברי כנסת, לאו דווקא חברי הוועדה הזו, צוותים מטעם הכנסת של אנשים שיש להם נגיעה לעניין, ושל עובדי הבית שישובצו בתיאום בין ראשי הצוותים לביני, וכן גורמים מקצועיים - חיצוניים או כאלה שמכסים את הכנסת.
יוסי כץ: לצוות התקנון הצענו את שאול יהלום שעוסק בנושא עם מיכאל איתן, סופה לנדבר.
סגן מזכיר הכנסת דוד לב: זו לא ועדת המשנה לתיקון התקנון?
יוסי כץ: המטרה היא לשאול את עצמנו אלו דברים פוגעים בתדמית הבית, אלו תיקונים יכולים לשפר את תדמית הבית.
יוסי כץ: זה יעבור בסופו של דבר לוועדת המשנה לתיקון התקנון וזה יבוא לדיון מסודר, אבל הצוותים האלה יתמקדו בנושא של תדמית.
אנה שניידר: אני מבינה שוועדת המשנה ממשיכה בינתיים לעבוד על תיקון התקנון.
יוסי כץ: בוודאי.
יוסי כץ: לצוות התקנון הצענו את שאול יהלום, מיכאל איתן, אליעזר זנדברג ויאיר פרץ.
יוסי כץ: לצוות תקשורת הצענו את טומי לפיד כיושב ראש כי הוא מתמצא בזה, את אופיר פינס ואת אחמד טיבי.
יוסי כץ: אנה, אם יש לך רעיון להוסיף חברי כנסת נוספים שיש להם נגיעה לתקשורת, בבקשה.
יוסי כץ: לצוות חינוך וקשר עם הציבור הצענו את אמנון רובינשטיין שהיה שר חינוך והוא מצוי בנושא, את תמר גוז'נסקי, זבולון אורלב ובני אלון.
יוסי כץ: הרעיון הוא שכל צוות יצרף אליו מומחים בתיאום אתי.
יוסי כץ: כתוב פה "על פי ראות עיניו של יושב ראש הכנסת"; הייתי מבקש לתקן את המכתב הזה כך שזה יהיה בתיאום אתי.
יוסי כץ: ובכן, כל צוות יצרף אליו מומחים שיורכבו מעובדי כנסת, חברי כנסת לשעבר ומומחים נוספים.
יוסי כץ: המוחות הטובים ביותר - יריב בן-אליעזר, אבנר בראל - התנדבו לעסוק בנושא הזה, הם לא רוצים כסף בשביל העבודה הזו, הם מוכנים לתרום מזמנם כי כל אדם שיש לו נגיעה לנושא חרד לגבי מה שקורה.
יוסי כץ: העובדה שתדמית הכנסת במצב כזה עלולה יום אחד לפגוע בדמוקרטיה הישראלית, אנשים לא מבינים את זה.
מרינה סולודקין: זה לא "יום אחד", היא כבר פוגעת.
יוסי כץ: אם הדמוקרטיה שלנו תיראה כמו סמרטוט, המשמעות היא שאנשים יחפשו אלטרנטיבה.
יוסי כץ: גידי שמרלינג ירכז את הצוותים, יהיה ייעוץ צמוד של מנהלת מחלקת המחקר בממ"מ, מיכל בר-אילן.
יוסי כץ: במכתב פה כתוב "נציגת מנהלת מחלקת מחקר בממ"מ"; יש למחוק את המילה "נציגה".
יוסי כץ: אני מבקש להכניס את התיקון הזה וגם להוסיף "בתיאום עם יו"ר ועדת הכנסת".
סגן מזכיר הכנסת דוד לב: השמות שהצעת כאן זה בתיאום עם המומלצים?
יוסי כץ: זה בתיאום עם המומלצים, אני לא יודע אם זה עם כל אחד מהחברים אבל אנחנו נכפה עליהם הר כגיגית.
יוסי כץ: זה באחריותי.
מרינה סולודקין: אני מבקשת התייעצות עם סיעתי וגם אדבר עם סיעת האיחוד הלאומי-ישראל ביתנו.
מרינה סולודקין: אני חושבת שזה לא בסדר שאף אחת מהמפלגות שנו לא מיוצגת בצוותים האלה.
יוסי כץ: אל תבקשי התייעצות.
יוסי כץ: אני כבר אומר לך שאנחנו נאשר את זה.
יוסי כץ: כל נציג של המפלגות שאת דיברת בשמם מוזמן ליטול חלק.
יוסי כץ: בואי נסכם שאת תודיעי לי מי הנציג שלכם בכל אחד מהצוותים.
יוסי כץ: אני מבין שאין הערות נוספות.
יוסי כץ: ההצעה אושרה, תודה רבה ובהצלחה.
שאול יהלום: רבותיי, אני מתכבד לפתוח את ישיבת ועדת הכנסת היום כ"ב בתמוז התשס"ב, השני ביולי 2002.
שאול יהלום: כוועדת כנסת אנחנו קודם כל נשתתף בצערו של חבר הכנסת רחמים מלול סגן יושב ראש הכנסת על פטירת אמו.
אתי בן יוסף: חבר הכנסת טלב אלסאנע נתן ייפוי כוח בכתב ועוד זמן קצר הוא יצא בפקס.
שאול יהלום: חבר הכנסת אחמד טיבי, בבקשה.
אחמד טיבי: אדוני, ב-1996 אישרה הממשלה את תכנון המקום כיישוב מוכר ורק בשל שיקולים בירוקרטים הדבר לא נעשה.
אחמד טיבי: יש החלטת ממשלה ויש הודעה לתושבים.
אחמד טיבי: בתים שנבנו שם גם לאחר 1996 נחשבים לבתים לא חוקיים בשל העובדה שיש עיכוב.
אחמד טיבי: יש שם בית שעומד להריסה.
אחמד טיבי: המטרה של ההצעה הזו היא לדרבן את רשויות הממשלה למלא אחר החלטת הממשלה.
שאול יהלום: למה הנשיאות לא הכירה בנושא כל כך חשוב שכזה?
שאול יהלום: האם יש כאן חבר נשיאות?
אתי בן יוסף: חבר הכנסת הלפרט היה אמור להיות פה.
שאול יהלום: מאחר וחברי הנשיאות לא פה אנחנו נצביע.
שאול יהלום: מי בעד האישור של חבר הכנסת טלב אלסאנע?
שאול יהלום: ה צ ב ע ה בעד-2 נגד-אין הנושא השני הוא החלטת הפרקליטות לסגור את התיק בנושא המכון הפתולוגי באבו כביר.
שאול יהלום: זוהי הצעה לסדר היום שלי.
שאול יהלום: מדובר בנשא מאוד מאוד כאוב ויש כאן התפתחויות מאוד קשות.
סגן מזכיר הכנסת דוד לב: היושב ראש חשב שזה חשוב ודחוף, אבל אין לך מכסת שאילתות.
שאול יהלום: מה שקרה הוא שהנשיאות הכירה שהנושא הוא חשוב אבל היא אמרה: תגיש על זה שאילתא בעל פה והמכסה של שאילתא בעל-פה נגמרה.
סגן מזכיר הכנסת דוד לב: גם שלך וגם של המציע השני.
שאול יהלום: גם של המציע השני.
אתי בן יוסף: אלו שתי הצעות, גם של חבר הכנסת גאגולה.
שאול יהלום: אם כך, אני לא יכול להצביע בעד, אבל אני שואל את חברי הכנסת האחרים, מי בעד הערעור?
שאול יהלום: ה צ ב ע ה בעד - 2 נגד- אין
שאול יהלום: בקשת יו"ר ועדת החינוך התרבות והספורט למזג את שתי הצעות החוק כדלקמן:
שאול יהלום: הצעת חוק הבזק (תיקון-הגבלות על מישדרים למבוגרים), התשס"א-2001 (פ/2850), של חבר הכנסת מיכאל איתן.
שאול יהלום: הצעת חוק הבזק (תיקון-הגבלות על מישדרי מין), התשס"א-2001 (פ/2840), של חבר הכנסת יגאל ביבי וקבוצת ח"כים.
שאול יהלום: האם היושב ראש צריך להיות כאן או לא?
אתי בן יוסף: לא, זה עניין טכני.
שאול יהלום: ובכן, אנחנו עוברים לסעיף בקשת ועדת חינוך למיזוג שתי הצעות חוק.
שאול יהלום: אני קורא את מכתבו של זבולון אורלב יושב ראש ועדת חינוך ליושב ראש ועדת כנסת.
שאול יהלום: "הנדון – מיזוג הצעות חוק.
שאול יהלום: בתאריך וכו' עברו בקריאה ראשונה במליאת הכנסת הצעות חוק הבזק של חבר הכנסת יגאל ביבי וקבוצת ח"כים והצעת חוק הבזק של חבר הכנסת מיכאל איתן".
שאול יהלום: יש כאן את המספרים ואת הסימוכין האחרים.
שאול יהלום: "על פי סעיף 122 לתקנון הכנסת אבקשך להביא לאישור ועדת הכנסת והחלטתה של ועדת החינוך והתרבות למזג את שתי הצעות החוק ולהביאן כהצעת חוק אחת לקריאה שנייה ושלישית".
שאול יהלום: שני החוקים מצורפים כאן.
שאול יהלום: אנה, מה דעתך?
אנה שניידר: אני לא רואה שום בעיה וניתן לאשר.
אנה שניידר: אני במאמר מוסגר הייתי אומרת שאולי במסגרת ועדת המשנה לתיקון התקנון כדאי לשקול האם בכלל נושא של מיזוג הצעות חוק טעון אישור של ועדת הכנסת.
אנה שניידר: אני חושבת שכאשר ועדה מכינה חוק או הצעת חוק לקריאה שנייה ושלישית והיא רואה שיש בפניה שתי הצעות שניתן למזג אותן, אינני בטוחה שיש צורך באישור של ועדת הכנסת.
אנה שניידר: מכל מקום, הואיל ובשלב זה הסעיף הזה קיים בתקנון אני לא רואה שום בעיה לאשר.
שאול יהלום: אם כך, אנחנו מאשרים את בקשת יושב ראש ועדת החינוך וממזגים את שתי ההצעות לאחת.
שאול יהלום: ג.
שאול יהלום: בקשת הממשלה להקדמת הדיון בהצעת חוק לתיקון דני הראיות (הגנת ילדים)(תיקון)(דחיית תחולה), התשס"ב-2002, בקריאה ראשונה.
יפעת רווה: מבקשים לדחות את זה ואני לא יודעת לאיזה שעה בדיוק.
יפעת רווה: מכל מקום, מבקשים לדחות את זה לשעה שבה יוכלו לאסוף קוורום של חברי כנסת.
שאול יהלום: מי יאסוף לכם?
יפעת רווה: מנסים לאסוף.